Kelb ta’ razza mħallta ngħata l-isem ta’ Lazzru wara li baqa’ ħaj minkejja li ngħata injezzjoni letali biex jitraqqad. Il-kelb tħalla f’santwarju tal-annimali f’Alabama x-xahar li għadda wara li sidu ma setax jibqa’ aktar jieħu ħsiebu. Qabel ittieħed is-santwarju, il-kelb ittajjar minn karozza u kellu xi partijiet minn siequ neqsin. Is-santwarju tal-annimali ħa d-deċiżjoni diffiċli li jraqqdu wara li ma sabulux dar alternattiva u dan minkejja diversi appelli fuq il-midja soċjali. L-uffiċjal tal-kontroll tal-annimali Wanda Snell qalet li l-kelb baqa’ ħaj wara li ngħata injezzjoni letali. Hija rrakkontat li l-għada li ngħata l-injezzjoni nnotat li l-kelb kienu għadu ħaj minkejja li deher instabbli. L-istaff għadhom sal-lum ma jistgħux jifhmu kif baqa’ ħaj. Il-Kaptan tal-Pulizija Bobby Blankenship, li jagħmel superviżjoni ta’ dan is-santwarju tal-annimali qal li l-kelb ingħata l-ammont tajjeb ta’ mediċina li tingħata l-klieb biex jitraqqdu. “Sfortunatament, jew fortunatament għal kulħadd, illum għadu ħaj. Lazzru, l-isem ġdid tiegħu b’referenza għall-istorja Bibblika ta’ meta Ġesu’ rxoxta lil Lazzru mill-mewt, irkupra tajjeb ħafna u llum qisu mhux hu,” qal Blankenship. Huwa qal li llum il-kelb għandu għalfejn ixxejjer denbu mill-ġdid. Dan wara li s-santwarju tella’ l-istorja tiegħu fuq Facebook, b’Lazzru jinstablu sid ġdid f’Alabama.